钦定古今图书集成/明伦汇编/宫闱典/第116卷 > 李珣
## 钦定古今图书集成/明伦汇编/宫闱典/第116卷 > 李珣

按《宋史外戚传》：珣，用和子，字公粹，以荫为阁门祗候。
时兄璋为阁门副使，珣又求通事舍人，仁宗曰：爵赏
所以与天下共也，傥尽用亲戚，何以待勋旧乎？”后一
年，乃念之。车驾视用和疾，自西上阁门副使累迁均
州防御使、知相州，赐御制诗飞白字，宠其行。未几，迁
相州观察使。时刘永年亦同除官，知制诰杨畋以为
不可开侥幸之门，诏他舍人草制，御史范镇复论之，
命遂寝。使契丹，预钓鱼，会获多契丹，遗以金器，使还，
悉上之，更赐黄金及李珣“《忠孝字》。熙宁中，迁宣州观
察使、知颍州。哲宗初，进泰宁军留后，提举万寿观。故
事，正任遇覃恩止移镇，唯宗室乃迁官。至是，珣与李
端悫皆特迁，戚里一覃恩，迁官自此始。复知相州。卒，
年七十四。